- Hebreo
- <
- 4
- >

4
Fitofañe ho a Ondatin’Añahareo
1 Antao arè hañeveñe, hera ho zoeñ’ ama’ iaia ama’areo, t’ie nilesa amy fampitamañe mbe añey: ty fizilihañe amy fitofà’ey ao. 2 Toe nitaroñeñe aman-tika manahake te tam’ iereo i talili-soay; fe tsy nahasoa iareo i tsara nitaroñeñey, amy t’ie tsy natrao’ o nijanjiñeo fatokisañe. 3 Itika miantokeo ro mizilik’ amy fitofàñey, (ty amy tsinara’e ty hoe,
Ie nifantàko an-kabosehañe
t’ie tsy himoak’ amy fitofakoy ao.* Sab 95:11)
ndra te nifanehafeñe boak’ am-pifotora’ ty voatse toy o fitoloñañeo† Jao 5:17. 4 Fa eo ty tsaraeñe ty amy faha-fitoy ty hoe:
Nitroatse amo hene fitoloña’eo, ami’ty andro faha-fito
t’i Andrianañahare.‡ Fot 2:2
5 Le tinovo’e ty hoe:
Tsy himoak’ amy fitofàkoy iereo.§ Sab 95:11
6 Aa kanao mbe hizilike ao ty ila’e, naho nilesa ka tsy nizilik’ ao ty amy fanjeharañey o nitaroñeñe valoha’eo, 7 le nañoriza’e andro indraike atao Anito amy nampisaontsie’e i Davide haehae atoiy amy tsara’ey ty hoe:
Anito, naho janji’areo ty fiarañanaña’e
ko mampientetse arofo.* Sab 95: 7,8
8 Aa naho nitolora’ i Josoa fitofàñe, tsy ho nitalilie’e andro ila’e afara. 9 Inao, toe mbe eo ho a ondatin’ Añahareo ty fañambenañe Sabotse † Grika: Sabattismos: fañambenañe Sabata; 10 amy te mitofa amo fitoloña’eo ty mizilik’ amy Sabotse’ey, hambañe aman’ Añahare amy azey‡ Pe II 3:8. 11 Antao arè himane fizilik’ amy fitofàñey, tsy mone hikapotrake am-pitsikombeañe i fanjeharañey.
12 Toe veloñe naho mahatafetetse o tsaran’ Añahareo, masioñe te amy ze fibara sambelela’e, mitrofake pak’ ami’ty fifamitraña’ ty fañova ami’ty arofo, naho o fangeo amo betro’eo; naho mahatsikarake o fivetsevetse naho safirin’ arofoo, 13 vaho tsy eo ty namboareñe ze mietake ama’e; fa kila miborake naho mivendratse am-pihaino’ i hamolily an-tikañey.
i Mpisorom-bey Ra’elahiy
14 Aa kanao amam-Pisorom-bey nahafiranga o likerañeo tika, toe Iesoà Anan’ Añahare, le antao hifahatse ami’ty iantofan-tikañe. 15 Amy t’ie tsy amam-Pisorombey tsy mahay milèñ’ arofo amo halemèn-tikañeo, ie nizizieñe amy ze he’e manahak’ itika, fe tsy aman-tahiñe. 16 Antao arè hahasibeke hitotoke mb’amy fiambesan-kasoay, hiferenaiñañe, naho hitretrezañe an-tsan-kasotriañe.

- Hebreo
- <
- 4
- >

*4:3 Sab 95:11

†4:3 Jao 5:17

‡4:4 Fot 2:2

§4:5 Sab 95:11

*4:7 Sab 95: 7,8

†4:9 Grika: Sabattismos: fañambenañe Sabata

‡4:10 Pe II 3:8

DRAFT VERSION

© 2023 Steve Lellelid