- Efesosy
- <
- 4
- >

4
Fitraofañ’ Ina amy Fañòva’ey
1 Aa le ihalaliako, zaho mpirohi’ i Talè, t’ie hañavelo mañeva i koike nikanjiañe anahareoy, 2 nainai’e mireke an-trentram-po naho mifampiheve am-pikokoañe, 3 ie ilozoha’ areo tambozotse ty fitraofan-kina’ i Arofoy, mifampipiteke am-pilongoañe. 4 Raike i fañòvay, naho raike i Arofoy—manahake t’ie kinoike ho amam-pitamàñe raike te nikanjieñe: 5 Talè raike, fatokisañe raike, filiporañe raike, 6 naho Andrianañahare raike, Rae’ iabikey, lohà’ ze he’e* Mar 12:32,34, Ko I 8:6, Ti I 2:5, Mar 12:29-34, kila añama’e, vaho hene ama’e. 7 F’ie songa nitoloreñ’ arofo ami’ty nanokantsokaña’ i Norizañey falalàñe. 8 Zay ty nipatera’e ty hoe:
Ie nionjoñe mb’añ’abo añe,
kinozozò’e an-drohy i fandrohizañey
vaho tinolo’e falalàñe ondatio.† Sab 68:18
9 Aa kanao nionjon-dre, ino i tsaraeñey naho tsy t’ie nizotso hey mb’ an-tsikeokeo’ ty tane toy ao? 10 I nizotsoy, le i nionjoñe andindi’ ze hene likerañe, hañenefa’e ze he’ey. 11 Natolo’e ho Firàheñe ty ila’e naho mpitoky ty ila’e naho venje ty ila’e vaho mpiarake naho mpañoke ty ila’e, 12 hañoke o noro’eo hitoloñe am-pitoroñañe, handranjy ty fañòva’ i Norizañey 13 ampara’ t’ie hene maha-pitrao-kina am-patokisañe, haharendreke i Anan’ Añaharey, hitombo ho añoñ’ay, amy havañonañe nihenefa’ i Norizañeiy; 14 ie amy zao tsy ho anak’ ajaja ka, havoamboa’ ty onja, naho hasiotsio’ ze fonga tiom-pañohañe, ami’ty famañahia’ ondaty kante an-kalìtake naho kilily‡ Efe 5:6; Ko II 10:5, 11:3-14, Gal 1:6-9, Ti II 3:1-8, 4:2-4, Pe II 2:2-22, Jod 1:10-19, 15 fe am-pitaroñañe ty hatò am-pikokoañe, ty hitomboan-tika ami’ty halifora’e amy Loha’ey ao, toe i Norizañey. 16 Ie ty andrafetañe i fañòvay iaby hifampikatoke, naho hifandreketa’ ze hene fange’e amy fifanozaña’ey, songa mañeneke i fitoroña’ey, hampitomboa’e naho hampiraoraoa’e am-pikokoañe i fañòvay.
Apoho i Hambo’ey
17 Aa le hoe raho, eka afanto’ay naho i Talè, ama’areo te tsy hañavelo ami’ty fañaveloa’ o kilakila ondatio ka§ Ko I 12:2, Iir 10:2, ami’ty hakoaham-pivetsevetse’ iareoo, 18 fa maieñe ty fahafohina’ iareo, tsy mpiami’ ty havelon’ Añahare ty amy habahimoañe an-tro’ iereo ao, ami’ty hagañ’ arofo’ iareo; 19 ie fa dridra an-troke, nijoroboñe an-kadrao-lo, hitoloñe ze fonga hameñarañe vaho fatiti-mena. 20 Tsy zay ty nioha’ areo amy Norizañey, 21 ie toe jinanji’ areo naho nandrèndreke ama’e, ty amy hatò am’ Iesoà ao, 22 le o satan-kavelo’ areo taoloo, korendaho i haondaty hambo’e mihamomoke ty amo drao’e mamañahio, 23 le mivaoa am-pitsakorean-troke ao, 24 vaho atsetaho indaty nivaoeñey* Rom 8:1, tsinene hambam-bintañe aman’ Añahare an-kavantañañe naho an-katò miavake.
25 Aa le apitsoho ty fandañirañe, songa mifanaontsia an-kahiti’e† Zek 8:16, fa mpifampipiteke tika. 26 Miboseha fe ko mandilatse‡ Sab 4:4, asoao tsy ho tra ty motak’ andro ty haviñera’ areo§ Its 24:15, 27 tsy mone hañomey lalañe i mpañìnjey. 28 Asoao tsy hampikametse ka i mpikizoy, fe hitromake am-pità’e amy ze mahasoa, hanaña’e ty hazòtso ami’ty mipay.
Ko Mampioje’ i Arofo Masiñey
29 Ehe te tsy hakarem-palie’ areo ze entañe tsy vente’e fa ze hampiraorao o ila’eo ami’ty fañeva’e, hañasoa o mpijanjiñeo. 30 Ko ampanaheloe’ areo i Arofo Masin’ Añaharey, i namoli-fitomboke anahareo ho amy andro fijebañañeiy. 31 Apitsoho ama’ areo ty afero, ty fombo, ty haviñerañe, ty fihorentseñañe naho ty fanambaitambaiñañe vaho ty halo-tserehañe, 32 fe mifampiferenaiña naho mifampilendèña an-troke vaho mifampihevea manahake ty nañahan’ Añahare anahareo amy Norizañey.

- Efesosy
- <
- 4
- >

*4:6 Mar 12:32,34, Ko I 8:6, Ti I 2:5, Mar 12:29-34

†4:8 Sab 68:18

‡4:14 Efe 5:6; Ko II 10:5, 11:3-14, Gal 1:6-9, Ti II 3:1-8, 4:2-4, Pe II 2:2-22, Jod 1:10-19

§4:17 Ko I 12:2, Iir 10:2

*4:24 Rom 8:1

†4:25 Zek 8:16

‡4:26 Sab 4:4

§4:26 Its 24:15

DRAFT VERSION

© 2023 Steve Lellelid