- Roma
- <
- 9
- >

9
Ty Fiferenaiña’i Paoly
1 Mitaroñe ty hatò amy Norizañey raho fa tsy misovo-bolañe; mitrao-pitaroñe am-pitsakoreako i Arofo Masiñey, 2 t’ie lonjetse, naho mitolom-pihontoke ty an-troko atoa, 3 fa nisalalaeko t’ie haitoañe amy Norizañey ty amo longoko ama’ nofotseo, 4 ie nte-Israele, a’ iareo ty fameloman-ko anake, ty engeñe, o fañinao, ty fanolorañe Hàke, i fisoroñañey, vaho o fampitamàñeo; 5 a’ iareo o raeo, naho boak’am’iareo ami’ty nofotse i Norizañey—i ambone’ ze he’ey, i Andrianañahare rengeñe nainai’ey. Amena.
6 Fa tsy te nilesa o tsaran’ Añahareo, amy te tsy hene nte-Israele t’ie tarira’ Israele, 7 mbore tsy songa anake t’ie tiri’ i Abraàme; fa,
Am’ Isaka ty ikanjiañe o tiri’oo,* Fot 21:12
8 aa le tsy o tariratse ama nofotseo ro anan’ Añahare, fa o ana’ i fitamàñeio ro volilieñe ho tariratse. 9 Hoe ty tsara’ i fitamàñey,
Hibalike ami’ty sa toy raho
le hanañ’ ajajalahy t’i Sarahae.† Fot 18:10
10 Mbore adodea amy Ribkae, ie nampiareña’ Isaka raentika indrai-piolotse, 11 (iereo mbe tsy nitoly, mboe tsy nanao inoñe ndra soa ndra raty, soa te hijadoñe i fijoboñañe sinafirin’ Añaharey, tsy amo tolon-drahao fa amy Mpikanjiy), 12 le hoe ty tsinara ama’e:
Hitoroñe ty zai’e ty zoke’e,‡ Fot 25:23
13 amy pinatetse ty hoe:
Nikokoako t’Iakobe
fa nihejeko t’i Esave.§ Mal 1:2,3
14 Inoñ’arè ty hatao-tika? Hera aman’ Añahare ao ty tsy to. Sondo’e zay! 15 Fa hoe re amy Mosè:
Ho ferenaiñeko ze hiferenaiñako,
le ho tretrezeko ze hitretrezako.* Avo 33:19b
16 Aa le tsy ty fisalalà’ ondaty, tsy ty filaisa’ ondaty, fa i Andrianañahare mpitretrè. 17 Le hoe i Sokitse Masiñey amy Farao:
Amo safiry zao ty nampionjonako azo,
te ihe ty hampiboahañe ty haozarako,
naho hanitsihañe ty tane toy ami’ty fitaroñañe i añarakoy.† Avo 9:16
18 Aa le tretreze’e ze satri’e, naho ampigàñe’e ze laha’e.‡ Vazoho: Ieh 11:20
19 Aa ke hatao’ areo amako ty hoe, Inoñe arè ty itiñea’e an-tika? Ia ty hahasebañe i satri’ey? 20 Hete, ry ‘ndaty, ia v’iheo te manoiñe aman’ Añahare? Ho volañe’ i namboareñey ty hoe hao i namboatse azey: Akore ty nanoe’o ahy?`§ Ies 29:16, 45:9 21 Hera añana’ i mpanao valañe-taney lily i lietsey, t’ie ami’ty boko’e raike ro itsenea’e sinim-piasiañe naho ty valàñe tsotra? 22 Aa vaho akore t’i Andrianañahare, ie te hamente ty haviñera’e naho hampandrendreke ty haozara’e, ro nifeake haliñisañe amo valàñen-kabosehañe harotsakeo, 23 hampahafohinañe ty hafanjàka’ ty enge’e amo valañem-pitretrezañeo, o nihentseñe’e taolo ho rengèñeo? 24 Itika nikanjie’e ‘nio, tsy amo Jiosio avao, fa amo kilakila ondatio ka? 25 ie natovo’e amy Hosea ao, ty hoe:
Ho tokaveko ty hoe: Ondatiko
o tsy ni-ondatikoo,
vaho Kokoa’e, i tsy nikokoañey.* Hos 2:25
26 Hifetsake an-toetse nanoañe am’ iereo ty hoe: Tsy ondatiko nahareo,
t’ie hikanjiañe ty hoe: anak’ Andrianañahare veloñe† Hos 1:10b.
27 Le hoe ty koi’ Isaia ty am’Israele:
Ndra te nira amo fasen-driakeo
ty ia’ o tiri’ Israeleo,
ty sehanga’e avao ty ho rombaheñe,‡ Ies 22; Fot 22:17, Hos 1:10
28 fa hafetsa’ Iehovà
an-tane atoy i tsinara’ey;
tsy kalafo naho masika.§ Ies 10:23
29 Le ty amy nitokia’ Isaiay:
Naho tsy napo’ i Talè-i-Màroy tiry tika
le ho nanahake i Sodoma
vaho ho nihambañe amy Gomora.* Ies 1:9, Its 29:23; Iir 49:18, 50:40, Amo 4:11
30 Inoñe arè ty ho asan-tika? T’ie nitendreke havantañañe o kilakila ondaty tsy nimane havañonañeo, eka, toe havantañañe mijadoñ’ am-patokisañe; 31 fa tsy nahatakatse ty havantaña’ i Hake ka t’Israele nimanemane Hàke. 32 Akore? Amy t’ie tsy am-patokisañe fa am-pimanemaneañe, toe nitsikapia’ i vato fitsikapiañey† Ies 8:14 . 33 Hoe ty pinatetse:
Hehe, Apoko e Ziona ao ty vato fitsikapiañe
naho ty vato faminganañe;
fa tsy ho salatse ty miato ama’e‡ Ies 8:14:15, 28:16.

- Roma
- <
- 9
- >

*9:7 Fot 21:12

†9:9 Fot 18:10

‡9:12 Fot 25:23

§9:13 Mal 1:2,3

*9:15 Avo 33:19b

†9:17 Avo 9:16

‡9:18 Vazoho: Ieh 11:20

§9:20 Ies 29:16, 45:9

*9:25 Hos 2:25

†9:26 Hos 1:10b

‡9:27 Ies 22; Fot 22:17, Hos 1:10

§9:28 Ies 10:23

*9:29 Ies 1:9, Its 29:23; Iir 49:18, 50:40, Amo 4:11

†9:32 Ies 8:14

‡9:33 Ies 8:14:15, 28:16

DRAFT VERSION

© 2023 Steve Lellelid